У борби на Дурмитору, 3. јуна 1942. године, међу првима је упао међу неколико стотина четника, што је изазвало панику у њиховим редовима и батаљону омогућило да без губитака изврши задатак. За овај подвиг похваљен је од Врховног команданта НОП и ДВЈ Јосипа Броза Тита. Био је међу бомбашима у борбама за Коњиц и Ливно, а октобра 1942. године постављен је за заменика политичког комесара Друге далматинске ударне бригаде, с којом се истакао у борбама током Четврте и Пете непријатељске офанзиве. Годину касније постао је политички комесар Треће ударне дивизије, а крајем 1944. године и политкомесар Дванаестог војвођанског корпуса НОВЈ.